Beyoncé

Beyoncé Giselle Knowles-Carter (pikenavn Knowles; født 4. september 1981) er en amerikansk R&B- og popsanger. Hun er også komponist, plateprodusent, skuespiller og danser. Knowles ble først kjent som den kreative hjernen og førstesangeren i Destiny's Child.

Etter en rekke kommersielle suksessrike utgivelser med Destiny's Child utga Knowles sin debutplate som soloartist, Dangerously in Love, i juni 2003. Albumet ble en av de største kommersielle suksessene det året og toppet hitlistene i både USA og Storbritannia. To singler fra albumet, «Crazy in Love» og «Baby Boy», ga henne fem Grammy-priser i 2004. Hennes andre album, B'Day, som ble utgitt verden over 4. september 2005, fortsatte suksessen. Fra albumet solgte to singler meget godt, «Déjà Vu» og «Beautiful Liar» sammen med Shakira, foruten en annen singel som toppet hitlistene i mange land, «Irreplaceable». Det ga også Knowles hennes syvende Grammy som soloartist av hennes ti totalt.

Albumene hennes (Dangerously in love, B'Day, I Am…Sasha Fierce og 4) har gitt henne store hits verden over med Crazy In Love, Baby Boy, Me, Myself And I, Naughty Girl, Check On It, Déjà Vu, Irreplaceable, Beautiful Liar, If I Were A Boy, Single Ladies, Halo, Sweet Dreams og Best Thing I Never Had.

Hun er gift med hiphop-artisten Jay-Z. 

Knowles er en stor fan av Michael Jackson, og sier selv at det var han som ga henne lysten til å opptre som artist.

De første årene 
Beyoncé Giselle Knowles er den eldste av de to døtrene til Mathew Knowles og Tina Beyoncé fra Houston i Texas. Foreldrene hennes bestemte at fornavnet hennes skulle være en hyllest til morens pikenavn. Besteforeldrene på morsiden, Lumis Beyincé og Agnéz Deréon (en syerske), var fransktalende kreoler fra Louisiana. Hennes yngre søster er Solange Knowles og hun er kusine til Angela Beyincé som også er hennes personlige assistent og medkomponist.

Da Knowles var syv år, gikk hun på danseskole og var solosanger i kirkekoret. Hennes danseinstruktør fattet interesse for henne og lot henne være stjerne i en rekke konkurranser. Hun vant over 30 ulike lokale sang- og dansekonkurranser.

Sammen med barndomsvennene LaTavia Roberson og Kelly Rowland, samt LeToya Luckett, dannet hun i en kvartett som opptrådte i bakgården og i Tina Knowles' hårsalong. Etter å ha sunget på lokale arrangementer fikk de en sjanse da de ble med Star Search, et fjernsynsshow som gikk fra 1983 til 1995 med Ed McMahon som vert. Jentegruppa, da kalt for «Girl's Tyme» tapte konkurransen og ble svært skuffet, men Mathew Knowles, Knowles' far og Rowlands rettslige verge, ble manager for jentegruppa. Han sa opp jobben hos Xerox til tross for at familiens inntektsgrunnlag ble halvert. Da gruppa signerte kontrakt med plateselskapet Columbia Records i 1996, betalte satsingen seg.

Som tenåring gikk Knowles på High School for the Performing and Visual Arts i Houston hvor hun viste sine musikalske talenter. Hun gikk senere på Alief Elsik High School, også det i Houston.

Destiny's Child 

Før Beyoncé ble soloartist, var hun med i gruppa Destiny's Child. Gruppa sang en blanding av r&b, soul, og pop. Destiny's Child ble berømt i 1998 da de gikk til topps på Billboard Hot 100 med singelen «No, No, No Part 2». Selv etter mye ståk og mediaomtale da LeToya Luckett og LaTavia Roberson forlot gruppa, forble Destiny's Child en av de mest populære R&B- og popgruppene tidlig i 2000-årene med flere singler på hitlistene og to album.

Debutalbumet fra 1998 ble produsert av Wyclef Jean og Jermaine Dupri og hadde blant annet hitsingelen «No, No, No Part 2». Gruppas andre album, The Writing's on the Wall, utgitt i 1999, hadde to hitsingler: «Bills, Bills, Bills» og «Say My Name». «Bug a Boo» og «Jumpin' Jumpin'» var også populære singler fra dette albumet. Albumet solgte 8 millioner i USA og 12 millioner i resten av verden. Det påfølgende albumet, Survivor, var også en suksess og gikk til toppen av hitlister. To singler fra albumet, «Independent Women Part I» og «Bootylicious», gjorde det tilsvarende bra, mens albumets tittelsang, «Survivor», ble nummer to og «Nasty Girl», den siste singelen fra albumet, ikke kom inn på hitlistene.

I 2005 dro Destiny's Child på en verdensturne kalt «Destiny Fulfilled … And Lovin' It», sponset av hamburgerkjeden McDonald's. Gruppen besøkte 70 byer fra april til september. 13. juni 2005 ble det annonsert at gruppen skulle oppløses etter at verdensturnéen var ferdig. I oktober 2005 utga gruppen sitt siste album, kalt #1's og innholdt alle singlene som hadde blitt nummer én på hitlistene. I tillegg inneholdt den tre nye sanger som «Stand up for Love». Albumet solgte tre millioner verden over.

Solokarriere 
Som soloartist bruker hun bare fornavnet Beyoncé. I løpet av høsten 2002 opptrådte Beyoncé som sanger på rapperen Jay-Zs hitsingel «'03 Bonnie & Clyde». Våren 2003 sang hun en duett sammen med Luther Vandross, «The Closer I Get to You», som først hadde blitt gjort berømt av Roberta Flack og Donny Hathaway. I denne versjonen ble vokalstemmene byttet om ved at Vandross tok Flacks stemme og Knowles tok Hathaways. Duetten ble senere tatt med på soloalbumet hennes og på Vandross' album, Dance with My Father, og de delte en Grammy-pris som beste R&B-utgivelse som duo eller gruppe.

Dangerously in Love 
I 2003 utga hun sitt debutalbum som soloartist, Dangerously in Love, og albumet gikk inn på Billboard 200 på førsteplass og solgte  kopier den første uka. Den første singelen fra plata var den funky «Crazy in Love» som havnet rett på førsteplass på Billboard-lista i USA. Den lå på førsteplass i åtte uker. Singel nummer to fra albumet Dangerously in love, «Baby Boy» gjorde enda større suksess og lå på førsteplass i ni uker i USA. «Baby Boy» ble hennes største hit fra albumet Dangerously in love, som til dags dato har solgt over 7,5 millioner verden over. Den tredje singelen, «Me, Myself & I», hadde ikke like stor suksess som de to første. Den kom ikke lenger opp enn ellevteplass i USA. «Naughty Girl» som ble utgitt som den siste offisielle singelen fra Beyoncés Dangerously in love, fikk fjerdeplass som høyeste plassering på Billboard i USA, men nådde førsteplass i Storbritannia.

B'Day 
Hennes andre album, B'Day, ble utgitt verden over 4. september 2006. Den første uka solgte albumet mer enn  kopier i USA alene og toppet hitlistene med én gang. Det var også det høyeste førsteukesalget fra en kvinnelig sanger i 2006, og hun passerte da Christina Aguilera som tidligere hadde hatt rekorden. Albumet solgte 7 millioner eksemplarer verden over. Albumets hovedsang, «Déjà Vu», gikk til toppen på hitlisten i USA og Storbritannia.

I Am…Sasha Fierce 
Hennes tredje studioalbum, I Am…Sasha Fierce, ble utgitt 18. november 2008 og hadde singlene «If I Were a Boy», «Single Ladies», «Diva», «Halo», «Ego», «Sweet Dreams», «Broken-Hearted Girl» og «Video Phone» samt flere sanger som ikke er utgitt som singler, men som er på CD-en. I am…Sasha Fierce solgte mer enn  eksemplarer den første uken. Albumet vant blant annet seks Grammy-priser på én kveld, noe som er rekord. Det var nominert i ti kategorier.

4 
4 var Beyoncés fjerde studioalbum og ble utgitt 24. juni 2011. Albumet inkluderer hiter som «Run the World (Girls)» og «Best Thing I Never Had».

Beyoncé  
13. desember 2013 ga Beyoncé ut sitt femte studioalbum, Beyoncé, helt uten annonsering eller promotering.

Lemonade 
Lemonade var Beyoncés sjette studioalbum som ble utgitt eksklusivt på musikkplattformen Tidal. Albumet ble utgitt 23. april 2016. Lemonade skal ha vært oppkalt etter noe hennes bestemor sa i et bursdagsselskap. Dette var også Beyoncés andre album som ble gitt ut uten noe promotering. Noen av hitsene fra albumet er «Formation», «Sorry» og «Hold up»

Filmkarriere 
Knowles debuterte på lerretet i 2001 som skuespiller, da hun sammen med skuespilleren Mekhi Phifer spilte i MTV-fjernsynsfilmen Carmen: A Hip Hopera.

Sommeren 2002 spilte hun i filmen Austin Powers in Goldmember med Mike Myers og Michael Caine. Hun spilte også inn sangen «Work It Out» som var på lydsporet til filmen. Sangen ble en stor suksess og havnet på debutplaten hennes, «Dangerously in Love». (hun sang også med Libaan Mahamed)
 I 2003 spilte hun i filmen The Fighting Temptations sammen med Cuba Gooding Jr.

I februar 2006 spilte hun i komedien Den rosa panteren, sammen med blant andre Steve Martin, Jean Reno og Kevin Kline. Filmen ble en stor suksess første uken i USA og havnet på toppen i åpningshelgen. Check on it som ble spilt inn for filmen, ble også en stor suksess og havnet på førsteplass i USA på billboardlista i fire uker. Det ble hennes tredje førsteplass som soloartist.

I 2006 var hun med i musikalen Dreamgirls, som er basert på 1960-tallstrioen The Supremes. Filmen har blant andre Jamie Foxx og Eddie Murphy på rollelisten. Filmen ble samme år nominert til åtte Oscar-priser.

Hun var også med i filmen Obsessed (2009).

Kontroverser 
Organisasjoner for dyrs rettigheter som People for the Ethical Treatment of Animals (PETA) har kritisert Knowles for å bruke dyreskinn i familiens kleskolleksjon «House of Deréon».

Diskografi

Filmografi 
NB! Dette er en oversikt over spillefilmer Knowles har vært med i, og ikke hennes musikkvideoer.
 2009 Obsessed, «Beth Charles»
 2008 Cadillac Records, «Etta James»
 2006 Dreamgirls, «Deena Jones»
 2006 The Pink Panther, «Xania»
 2004 Jay Z – Fade to Black (orig. Fade to Black)
 2003 The Fighting Temptations, «Lilly»
 2002 Austin Powers in Goldmember, «Foxxy Cleopatra»
 2001 Carmen: A Hip Hopera, «Carmen»

Referanser

Eksterne lenker 
 
 Beyoncé Online
 
 
 

Sangere fra USA
Skuespillere fra USA
Personer fra Houston